12.5.2023
MT
Il-Ġurnal Uffiċjali tal-Unjoni Ewropea
L 127/77
(121) Il-Kummissjoni osservat li l-għażla tal-pajjiż rappreżentattiv kienet ibbażata fuq it-tliet kriterji: il-livell ta’ żvilupp ekonomiku, il-produzzjoni tal-prodott ikkonċernat u d-disponibbiltà ta’ data pubblika rilevanti.
Impatt potenzjali ta’ munita żvalutata jew ta’ livell ta’ inflazzjoni ma huwiex fost dawk il-kriterji.
Fi kwalunkwe każ, il-parti li ssottomettiet ma wrietx kif id-deprezzament tal-Lira Torka u l-inflazzjoni għolja fil-fatt kienu jaffettwaw il-prezzijiet tal-inputs miksubin fit-Turkija, u jekk iva xi jkun l-impatt reali fuq il-valuri normali kkalkolat f’CNY.
Barra minn hekk, il-partijiet ma pprovdew l-ebda informazzjoni li tindika jekk (u kemm) il-lira Torka tintużax fi tranżazzjonijiet ta’ importazzjoni għall-materja prima li jifformaw bażi sabiex jiġu stabbiliti l-parametri referenzjarji tal-kostijiet mingħajr distorsjoni f’dan il-każ.
Barra minn hekk, meta jiġu stabbiliti l-parametri referenzjarji fuq il-bażi talprezzijiet tal-importazzjoni għall-kalkolu tal-valur normali skont l-Artikolu 2(6a)(a) tar-Regolament bażiku, il-valuri tal-importazzjoni fil-pajjiżi rappreżentattivi finalment jiġu kkonvertiti fil-munita tal-pajjiż esportatur, jiġifieri f’dan il-każ CNY.
Għalhekk, il-Kummissjoni sabet li din l-affermazzjoni ma kinitx sostanzjata u rrifjutatha.
(122) Fir-rigward tal-portafoll tal-prodotti u s-sors tad-dħul ta’ Kordsa t-Turkija, il-Kummissjoni nnotat li meta ma tkun disponibbli faċilment l-ebda informazzjoni finanzjarja speċifikament u fir-rigward tal-prodott ikkonċernat millinvestigazzjoni biss (f’dan il-każ l-HTYP), li rarament ikun il-każ, il-Kummissjoni tfittex li tidentifika l-eqreb indikatur disponibbli faċilment, inkluża informazzjoni konsolidata tal-produttur(i) attiv(i), fost l-oħrajn fin-negozju tal-prodott ikkonċernat.
F’dan il-każ, kif deskritt fil-premessa (112), madwar 86 % tad-dħul estern ta’ Kordsa t-Turkija fl-2021 ġie ġġenerat fis-segment li jkopri l-HTYP.
Barra minn hekk, għall-kuntrarju ta’ dak li jissottomettu l-partijiet, Kordsa t-Turkija tabilħaqq jiġġenera dħul estern billi jipproduċi u jbigħ ukoll raden tal-poliester (79).
Filfatt, Kordsa huwa “[w]ieħed mill-mexxejja [...] tas-suq tar-raden tal-poliester tal-HMLS”, b’“portafoll ta’ raden li huma adatti għall-użu f’applikazzjonijiet bħal drapp tal-korda, tessuti heavy-duty, nisġiet industrijali, inforr għat-tajers, kurda u ħbula b’tarf wieħed” (80), u b’hekk għall-użu wkoll f’industriji għajr fl-industrija tal-karozzi.
Dan jagħmel l-argument tal-partijiet dwar l-użu ristrett tal-HTYP bla bażi.
Barra minn hekk, ir-rinforz huwa waħda mill-applikazzjonijiet ewlenin għall-HTYP u l-produtturi Ċiniżi tal-HTYP, inkluż Hailide, jipproduċu wkoll raden tal-HMLS u jaqdu lil klijenti fl-industrija tal-karozzi.
Għalhekk, ikun qarrieqi li jiġi ddikjarat li n-negozju tal-HTYP ta’ Kordsa t-Turkija ma huwiex rappreżentattiv tal-attivitajiet kummerċjali tal-produtturi Ċiniżi tal-HTYP.
Fl-aħħar nett, il-partijiet ma pproponewx bħala alternattiva għal Kordsa t-Turkija kwalunkwe produttur xieraq ieħor tal-HTYP b’data finanzjarja faċilment disponibbli speċifikament u unikament għall-HTYP, aħseb u ara produttur tal-HTYP b’portafoll usa’ talHTYP minn dak ta’ Kordsa t-Turkija.
(123) Għalhekk, f’dawn iċ-ċirkostanzi, l-SG&A konsolidati u l-profitt identifikati għal Kordsa t-Turkija huma meqjusin bħala rappreżentattivi u xierqa biżżejjed sabiex jiġu applikati għall-finijiet ta’ din l-investigazzjoni u l-argumenti talpartijiet iridu jiġu miċħudin.
Ġie osservat ukoll li, il-profitt fil-mira ta’ 6 % propost li jintuża minn Hailide u l-profitt fil-pajjiż rappreżentattiv jirreferu għal kunċetti differenti rregolati minn regoli differenti preskritti f’dispożizzjonijiet legali differenti.
B’mod partikolari, il-profitt fil-mira huwa l-profitt miksub mill-industrija tal-Unjoni għall-bejgħ domestiku fl-Unjoni f’kundizzjonijiet normali ta’ kompetizzjoni u jintuża għall-kalkolu tal-marġni tad-dannu skont l-Artikolu 9(4) tar-Regolament bażiku.
Il-profitt fil-pajjiż rappreżentattiv jintuża fil-kalkolu tal-valur normali b’referenza għall-pajjiż rappreżentattiv xieraq skont l-Artikolu 2(6a)(a) tar-Regolament bażiku.
Dan il-profitt irid jirrifletti l-profitt miksub minn kumpanija li tipproduċi l-prodott investigat jew prodott simili, f’pajjiż rappreżentattiv.
Peress li l-kunċett tal-profitt fil-mira u tal-profitt f’pajjiż rappreżentattiv mhuwiex komparabbli, l-affermazzjoni ta’ Hailide ġiet miċħuda bħala irrilevanti.
Barra minn hekk, Hailide ma pprovda l-ebda evidenza li tissuġġerixxi li l-ammont għall-profitt inkluż fil-valur normali maħdum ma kienx mingħajr distorsjoni u raġonevoli skont it-tifsira tal-Artikolu 2(6a)(a).
(124) Hailide kien tal-fehma li l-Kummissjoni jenħtieġ li tagħżel lill-Brażil bħala l-pajjiż rappreżentattiv xieraq minflok it-Turkija, minħabba li hemm data finanzjarja disponibbli faċilment għall-kumpanija tal-grupp Kordsa fil-Brażil u minħabba li fl-2021 il-Brażil ftit li xejn kellu importazzjonijiet miċ-Ċina li jikkonċernaw l-inputs ewlenin għallproduzzjoni tal-HTYP (PTA, MEG, ċipep tal-PET) meta mqabbel mat-Turkija u, għalhekk, huwa anqas probabbli li jkun affettwat mid-distorsjonijiet allegati.
Hailide tenna dan l-argument fit-tweġiba tagħha għad-divulgazzjoni finali, u żiedet li jekk ir-rapport annwali ta’ Kordsa t-Turkija għall-2021 fil-livell konsolidat tal-grupp ta’ kumpaniji huwa aċċettabbli bħala sors biex jiġu stabbiliti l-SG&A u l-profitt mingħajr distorsjoni fit-Turkija, l-istess japplika għal Kordsa Brażil peress li l-kontijiet konsolidati jinkludu wkoll ir-riżultat operazzjonali ta’ Kordsa Brażil.
(79) p. 133 tar-Rapport Annwali tal-2021.
(80) p.
61 tar-Rapport Annwali tal-2021 disponibbli fuq https://www.kordsa.com/en/images/pdf/Kordsa_Annual_Report_EN_2021.pdf